
Par atļauju Aizsardzības ministrijai uzņemties ilgtermiņa saistības, lai nodrošinātu dalību Ziemeļatlantijas līguma organizācijas Drošības investīciju programmā
· 1. (Svītrots)
· 1.1 Atļaut Aizsardzības ministrijai uzņemties ilgtermiņa saistības un slēgt līgumus laikposmā no 2017. līdz 2025. gadam par kopējo summu ne vairāk kā 71 milj. euro ārvalstu finanšu palīdzībai un ne vairāk kā 27 milj. euro nodokļu samaksai un projektu nacionālajam līdzfinansējumam, lai nodrošinātu Aizsardzības ministrijas dalību Ziemeļatlantijas līguma organizācijas (turpmāk – NATO) Drošības investīciju programmā (turpmāk – NSIP) atbilstoši NATO prasībām.
· 2. Pievienotās vērtības nodokļa samaksai (neattiecināmās izmaksas atbilstoši Līguma par Ziemeļatlantijas līguma organizācijas, tās dalībvalstu pārstāvju un starptautiskā štāba statusu 10. pantam) nepieciešamo finansējumu pārdalīt no 74. resora "Gadskārtējā valsts budžeta izpildes procesa pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai" uz Aizsardzības ministrijas budžeta apakšprogrammu 73.07.00 "NATO investīciju projekti".
· 3. Projekta nacionālo līdzfinansējumu ne vairāk kā 20 % apmērā no kopējām NATO NSIP izmaksām, pamatojoties uz detalizētu finanšu aprēķinu, kas autorizēts NATO Investīciju komitejā, pārdalīt no 74. resora "Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai" uz Aizsardzības ministrijas budžeta apakšprogrammu 73.07.00 "NATO investīciju projekti".
· 4. Aizsardzības ministrijai normatīvajos aktos noteiktajā kārtībā sagatavot un iesniegt Finanšu ministrijā priekšlikumus apropriācijas palielināšanai kārtējā saimnieciskajā gadā un pamatbudžeta bāzes izmaiņām turpmākajiem gadiem pēc informācijas saņemšanas par NSIP projektu īstenošanas izmaksām saskaņā ar NSIP nosacījumiem atbilstoši šā rīkojuma 1.1, 2. un 3. punktam.
· 5. Saskaņā ar NATO aizsardzības izdevumu klasifikāciju, nosakot valsts aizsardzības finansējumu procentos no atbilstoši prognozētā iekšzemes kopprodukta apjoma, neiekļaut tajā izdevumus no ārvalstu finanšu palīdzības ieņēmumiem.

